Гейдельберг адамы
Гейдельберг адамы – археологиялык казуулардан табылган эң байыркы адам. Анын ээк сөөгүн 1907-ж. немис антропологу О. Шётензак Германиянын Гейдельберг шаарына жакын жердеги Эльсенц дарыясынын боюнан тапкан. Алгачкы плейстоценге (биздин заманга чейинки 400 миң жыл чен) таандык. Сөөктүн жанынан пил, жылкы, бизон, арстан жана башка айбанаттардын сөөк калдыктары, таш куралдар да табылган. Гейдельберг адамынын ээк сөөгүнүн морфол. түзүлүшү адам түспөл маймылдарга окшош жана азыркы адамдардын жаак сөөгүнө да жакын. Айрым археологдордун пикири боюнча Гейдельберг адамы питекантропко жана синантропко жакын.

Колдонулган адабияттар
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4

Археология